Cursurile care încep prea devreme epuizează adolescenții: "Dacă îi trezești la 6:00 pentru a ajunge la școală la 7:30 e ca și cum i-ai cere unui adult să se trezească la 03:00"
Zeci de studii internaționale, recomandări medicale și experiența directă a familiilor arată același lucru: ora de începere a școlii influențează direct sănătatea și performanțele adolescenților. Cu toate acestea, în România, mulți elevi de liceu se trezesc la 5:30 sau 6:00 dimineața pentru a ajunge la școală la ora 7:30, un ritm care le afectează profund somnul, concentrarea și sănătatea emoțională.